Na temelju članka 4. stavka 3. Zakona o službenicima i namještenicima u lokalnoj i područnoj (regionalnoj) samoupravi («Narodne novine» broj 86/08, 61/11, 04/18 i 112/19) i članka 36. Statuta Općine Vladislavci („Službeni glasnik“ Općine Vladislavci broj 3/13, 3/17, 2/18, 4/20, 5/20- pročišćeni tekst, 8/20, 2/21 i 3/21- pročišćeni tekst ) općinski načelnik Općine Vladislavci, donosi

**PRAVILNIK**

**o izmjenama i dopuni Pravilnika o unutarnjem redu Jedinstvenog upravnog odjela**

Članak 1.

1. U Pravilniku o unutarnjem redu Jedinstvenog upravnog odjela („Službeni glasnik“ Općine Vladislavci broj 6/2, 12/22, 4/24 i 5/24 – pročišćeni tekst) u članku 24. stavak 1. riječi: „30. lipnja iduće godine“ zamjenjuju se riječima: „kraja kalendarske godine u kojoj se vratio u službu“.

Članak 2.

1. U članku 29. iza stavka 2. dodaju se novi stavci 3., 4., 5., 6., 7. 8. i 9. koji glase:

„Pod pojmom stručnog ili općeg školovanja, u smislu ovog Pravilnika, podrazumijeva se stjecanje višeg stupnja općeg i stručnog obrazovanja, odnosno stjecanje višeg stupnja stručne spreme od stručne spreme koju službenik i namještenik posjeduje u trenutku upućivanja na obrazovanje.

U cilju stjecanja dodatnog obrazovanja, Općina može službenika i namještenika, sukladno potrebama i mogućnostima, uputiti na pohađanje preddiplomskog i/ili poslijediplomskog studija na višim i visokoškolskim obrazovnim ustanovama u Republici Hrvatskoj.

Nakon završenog obrazovanja, iz ovog članka, službenik i namještenik je dužan ostati na radu kod Općine najmanje onoliko vremena koliko je trajalo obrazovanje.

U slučaju kada Općina upućuje službenika i namještenika na obrazovanje, Općina će snositi troškove obrazovanja sukladno osiguranim sredstvima u Proračunu, a koji odnos će se regulirati posebnim ugovorom.

Službenik i namještenik može, za vlastite potrebe, pisanim putem podnijeti zahtjev za odobravanje financiranja obrazovanja ili stručnog usavršavanja, u kojem navodi razloge za odobravanje takvog obrazovanja ili stručnog usavršavanja.

O zahtjevu službenika i namještenika odlučuje Općinski načelnik.

Općina će snositi troškove obrazovanja po odobrenom zahtjevu službenika i namještenika sukladno osiguranim sredstvima u Proračunu, a koji odnos će se regulirati posebnim ugovorom o pravima i obvezama u vezi s obrazovanjem ili stručnim usavršavanjem kojim će regulirati međusobna prava i obveze.“

Članak 3.

1. U članku 47. riječi: „2.400,00 kuna“ zamjenjuju se riječima: „320,00 eura“

Članak 4.

1. Ostale odredbe Pravilnika o unutarnjem redu Jedinstvenog upravnog odjela („Službeni glasnik“ Općine Vladislavci broj 6/21, 12/22, 4/24 i 5/24 – pročišćeni tekst) ostaju nepromijenjene.

Članak 5.

1. Nalaže se Jedinstvenom upravnom odjelu Općine Vladislavci da izradi pročišćeni tekst ovog Pravilnika.

Članak 6.

1. Ovaj Plan stupa na snagu danom donošenja, a ima biti objavljen u „Službenom glasniku“ Općine Vladislavci.

KLASA: 023-01/21-02/01

URBROJ: 2158-41-02-24-08

Vladislavci, 19. rujna 2024.